รณรงค์ให้ประชาชนชาวไทย สวมใส่ชุดไทย ตลอดทั้งปี 2565 เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
กระทรวงมหาดไทย ร่วมกับสมาคมแม่บ้านมหาดไทย ร่วมแถลงเปิดตัวโครงการส่งเสริมการใช้ผ้าไทย เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคล เฉลิมพระชนมพรรษา 90 พรรษา 12 สิงหาคม 2565 โดยมีนาย สุทธิพงษ์ จุลเจริญ ปลัดกระทรวงมหาดไทย และนางสาววันดี กุญชรยาคง จุลเจริญ นายกสมาคมแม่บ้านมหาดไทย ร่วมกล่าวเปิดโครงการครั้งนี้ ปลัดกระทรวงมหาดไทย กล่าวว่า เพื่อเป็นการสืบสานพระบรมราชปณิธานในพระบาทสมเด็จพระเจ้าอยู่หัวที่มุ่งมั่นในการสืบสาน รักษา ต่อยอด พระราชกรณียกิจนานัปการของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงปฎิบัติพระราชกรณียกิจนานัปการ เพื่อพัฒนาประเทศและยกระดับความเป็นอยู่ของราษฎรให้ดีขึ้น ด้วยพระราชปณิธานที่สำคัญด้านหนึ่งพระองค์ทรงสนับสนุนส่งเสริมให้ประชาชนชาวไทยเห็นคุณค่าของผ้าไทย ซึ่งเป็นเอกลักษณ์ประจำชาติ ทั้งนี้สมาคมแม่บ้านมหาดไทย จึงได้ดำเนินโครงการส่งเสริมการใช้ผ้าไทย เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคล เฉลิมพระชนมพรรษา 90 พรรษา 12 สิงหาคม 2565 ขึ้น เพื่อเป็นการอนุรักษ์ส่งเสริมและเผยแพร่ผ้าไทย ศิลปะอันล้ำค่าขอวชาติให้คงอยู่และเป็นที่ชื่นชมของชาวโลก พร้อมทั้งยังสนับสนุนสร้างอาชีพและเสริมสร้างรายได้เพิ่มขึ้นให้กลุ่มสตรีในท้องที่และท้องถิ่น มุ่งเพิ่มมูลค่าสิ่งทอไทยสู่สายตาของชาวไทยทั่วประเทศปลัดกระทรวงมหาดไทย กล่าวว่า อยากขอให้ประชาชนร่วมแต่งกายด้วยผ้าไทย เพื่อเป็นการสืบสานพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา โดยการอนุรักษ์ ส่งเสริม ต่อยอด รวมทั้งสร้างค่านิยมการแต่งกายด้วยผ้าทอไทยของประชาชนในทุกเพศ ทุกวัยและทุกโอกาส ได้ตั้งแต่วันนี้และตลอดทั้งปี 2565